Om deur te druk
Hierdie, normaalweg klein, droe driffie het na 'n goeie bui reen in 'n druisende rivier ontaard. Dit was 'n gesig om een van die natuurkragte in aksie te sien. Alhoewel die water nie so diep oor die drif vloei nie ( tussen die knie en die heup) het die geweldige krag van die water byna my voete onder my uit gespoel toe ek so klein entjie ingestap het om te voel hoe sterk dit is!
Ons het gewag dat die water sak en is toe met die bakkie deur na 'n benoude oomblik of twee! Die 60 mm wat geval het gaan 'n welkome verligting wees en oor 'n paar dae gaan dit GROEN wees.
Wat wag vir jou om die volgende draai? As ons dit geweet het sou dit maar 'n bitter saai wereld gewees het of ons sou net daar gestop het en geweier het om verder te gaan. Hoe dit ook al sy, 'n insident vanmiddag het my aan die dink gesit. Ek was besig om my fiets in 'n tweespoor paadjie af te trap in my nuwe habitat toe ek om 'n draai kom en amper agter in 'n seekoei se gat vasry (letterlik)! Twee dinge het in my guns getel, ek was windaf en hy was baie besig om te wei. Ek het tyd gehad om hierdie kiekie te neem met my selfoon voor ek in my spore omgedraai het. Die perspektief op die foto laat nie reg geskied aan die situasie nie (of miskien het hy vir my nader gelyk deur my oopgerekte oe).
Ek is nou weg van die kus en terug in die bos (nog steeds Zoeloeland). Die geleentheid om gereeld die blogs te besoek gaan homself nie so dikwels voordoen nie maar ek sal nog so elke nou en dan inloer. Daar sal meer hout vir my kampvuur wees. Hoop julle mis ook die seekoei om die volgende draai. Vrede